ประกาศกรมธุรกิจพลังงาน เรื่อง หลักเกณฑ์ วิธีการ และเงื่อนไขในการยื่นขอความเห็นชอบสถานที่ที่ใช้เก็บสำรองน้ำมันเชื้อเพลิง และเงื่อนไขที่ผู้ได้รับความเห็นชอบต้องปฏิบัติ พ.ศ. 2549

ประกาศกรมธุรกิจพลังงาน

ประกาศกรมธุรกิจพลังงาน
เรื่อง
หลักเกณฑ์ วิธีการ และเงื่อนไขในการยื่นขอความเห็นชอบสถานที่ที่ใช้เก็บสำรอง
น้ำมันเชื้อเพลิง
และเงื่อนไขที่ผู้ได้รับความเห็นชอบต้องปฏิบัติ
พ.ศ.
๒๕๔๙

เพื่อกำหนดหลักเกณฑ์ วิธีการ และเงื่อนไขในการยื่นขอความเห็นชอบสถานที่ที่ใช้เก็บสำรองน้ำมันเชื้อเพลิง
และเงื่อนไขที่ผู้ได้รับความเห็นชอบต้องปฏิบัติ อาศัยอำนาจตามความในมาตรา ๒๐
วรรคสี่ แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ อธิบดีกรมธุรกิจพลังงานออกประกาศไว้
ดังต่อไปนี้
ข้อ ๑  ประกาศนี้เรียกว่า ประกาศกรมธุรกิจพลังงาน
เรื่อง หลักเกณฑ์ วิธีการ และเงื่อนไขในการยื่นขอความเห็นชอบสถานที่ที่ใช้เก็บสำรองน้ำมันเชื้อเพลิง
และเงื่อนไขที่ผู้ได้รับความเห็นชอบต้องปฏิบัติ พ.ศ. ๒๕๔๙

ข้อ ๒[๑]
 ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  ให้ยกเลิกประกาศกรมทะเบียนการค้า เรื่อง หลักเกณฑ์
วิธีการ และเงื่อนไขในการยื่นขอความเห็นชอบสถานที่ที่ใช้เก็บสำรองน้ำมันเชื้อเพลิง
และเงื่อนไขที่ผู้ได้รับความเห็นชอบต้องปฏิบัติ พ.ศ. ๒๕๔๕

ข้อ ๔  ผู้ค้าน้ำมันตามมาตรา ๗ ที่ประสงค์จะขอความเห็นชอบสถานที่ที่ใช้เก็บสำรองน้ำมันเชื้อเพลิง
ให้ยื่นขอความเห็นชอบล่วงหน้าเป็นหนังสือต่อกรมธุรกิจพลังงาน ทั้งนี้ การยื่นขอความเห็นชอบต้องมีรายละเอียดเกี่ยวกับหมายเลขถัง
ชนิด ปริมาณน้ำมันเชื้อเพลิง ระยะเวลา และสถานที่ที่จะใช้เก็บสำรอง พร้อมยื่นแบบ ธพ.ธ
๓๐๔ ตามท้ายประกาศนี้

ข้อ ๕  สถานที่ที่ใช้เก็บสำรองน้ำมันเชื้อเพลิง ต้องเป็นสถานที่หรือที่
ดังต่อไปนี้
(๑) เป็นคลังน้ำมันหรือเป็นสถานที่เก็บน้ำมัน ที่
(ก) มีทางสำหรับรถยนต์เข้าออกได้สะดวก
(ข) มีถังเก็บน้ำมันเชื้อเพลิงที่ตั้งอยู่บนบกในลักษณะตรึงตราถาวร
ซึ่งสามารถตรวจสอบปริมาณน้ำมันได้โดยสะดวก
(ค) มีท่อรับจ่าย และลานจ่ายน้ำมันเชื้อเพลิง
ความใน (ข) และ (ค) ไม่ให้ใช้บังคับในกรณีที่เป็นสถานที่ที่ใช้เก็บผลิตภัณฑ์น้ำมันหล่อลื่นที่บรรจุในภาชนะปริมาณไม่เกิน
๒๐๐ ลิตร
(๒) เป็นท่อส่งน้ำมันดิบในทะเลจากทุ่นหรือแท่นรับน้ำมันที่ผูกโยงติดกับพื้นใต้ทะเลมาถึงจุดรับชายฝั่งที่มีเครื่องบังคับปิดเปิด
และมีจุดสำหรับการเก็บตัวอย่างน้ำมันเชื้อเพลิง
(๓) เป็นท่อส่งน้ำมันเชื้อเพลิงของบริษัทที่ดำเนินการขนส่งน้ำมันเชื้อเพลิงทางท่อ
(๔) เป็นเรือบรรทุกน้ำมันที่รอสูบถ่ายน้ำมันเชื้อเพลิงขึ้นเก็บในคลังน้ำมัน
หรืออยู่ระหว่างเดินทางในน่านน้ำไทยเพื่อลำเลียงน้ำมันเชื้อเพลิงไปเก็บในคลังน้ำมัน
โดยต้องระบุท่าเรือที่จะทำการสูบถ่ายน้ำมันด้วย

ข้อ ๖  ในกรณีสถานที่ที่ขอความเห็นชอบเป็นคลังน้ำมันที่ใช้เก็บสำรองน้ำมันเชื้อเพลิงร่วมกับผู้ค้าน้ำมันรายอื่น
ให้ผู้ขอความเห็นชอบระบุหมายเลขถัง ความจุถัง และสิทธิการใช้เก็บสำรองน้ำมันเชื้อเพลิงในส่วนของตนด้วย

ข้อ ๗  ในกรณีที่เป็นท่อส่งน้ำมันตามข้อ ๕ (๒) และ
(๓) จะต้องเป็นท่อที่สามารถนำน้ำมันออกได้ไม่ว่าเวลาใดตลอดระยะเวลาที่เก็บสำรองน้ำมันในท่อดังกล่าว

ข้อ ๘  ในกรณีที่มีสถานที่ที่ใช้เก็บสำรองน้ำมันเชื้อเพลิงหลายแห่ง
ผู้ค้าน้ำมันตามมาตรา ๗
ต้องจัดทำบัญชีปริมาณน้ำมันเชื้อเพลิงคงเหลือแยกตามชนิดน้ำมันเชื้อเพลิง และแยกตามสถานที่ที่ใช้เก็บแต่ละแห่ง
โดยสามารถรายงานให้กรมธุรกิจพลังงานทราบได้ในเวลาอันควร

ข้อ ๙  ในกรณีที่ได้รับความเห็นชอบสถานที่ที่ใช้เก็บสำรองน้ำมันเชื้อเพลิงอยู่แล้ว
และจะใช้เก็บสำรองน้ำมันเชื้อเพลิงในปีต่อไป ให้ผู้ค้าน้ำมันตามมาตรา ๗ แจ้งยืนยันการใช้เป็นหนังสือต่อกรมธุรกิจพลังงานก่อนถึงปีต่อไปที่จะใช้เก็บสำรองน้ำมันเชื้อเพลิง
พร้อมรายละเอียดสถานที่ที่จะใช้เก็บสำรองน้ำมันเชื้อเพลิง

ข้อ ๑๐  การเปลี่ยนแปลงใดๆ ในระหว่างปีเกี่ยวกับสถานที่ที่ใช้เก็บสำรองน้ำมันเชื้อเพลิงหรือการเปลี่ยนแปลงชนิดของน้ำมันเชื้อเพลิง
หรือการยกเลิกสถานที่ที่ใช้เก็บสำรองน้ำมันเชื้อเพลิงที่ได้รับความเห็นชอบไว้แล้ว ให้ผู้ค้าน้ำมันตามมาตรา
๗ แจ้งเป็นหนังสือต่อกรมธุรกิจพลังงานก่อนวันที่จะเปลี่ยนแปลงหรือยกเลิก

ข้อ ๑๑  การยื่นขอความเห็นชอบ การยืนยัน การเปลี่ยนแปลง
และการยกเลิกใดๆ ตามประกาศนี้ ให้ยื่นหรือแจ้ง ณ กรมธุรกิจพลังงาน

ข้อ ๑๒  สถานที่ที่เก็บน้ำมันเชื้อเพลิงที่ได้รับความเห็นชอบให้เป็นสถานที่ที่ใช้เก็บสำรองน้ำมันเชื้อเพลิงอยู่ก่อนที่ประกาศนี้ใช้บังคับ
ให้ถือว่าสถานที่ดังกล่าวเป็นสถานที่ที่ใช้เก็บสำรองน้ำมันเชื้อเพลิงที่ได้รับความเห็นชอบแล้วตามประกาศนี้
และหากมีกรณีที่ต้องปฏิบัติให้เป็นไปตามเงื่อนไขของประกาศฉบับนี้ ก็ให้ผู้ค้าน้ำมันดำเนินการให้ถูกต้องภายในกำหนดหกสิบวันนับแต่ประกาศนี้มีผลใช้บังคับ
สำหรับสถานที่หรือที่ที่ได้ใช้เป็นสถานที่เก็บสำรองน้ำมันเชื้อเพลิงอยู่ก่อนแล้ว
และอยู่ในข่ายที่ต้องขอความเห็นชอบตามประกาศนี้ ให้ผู้ค้าน้ำมันยื่นขอความเห็นชอบให้เสร็จสิ้นภายในระยะเวลาตามที่กำหนดในวรรคหนึ่ง

ประกาศ
ณ วันที่ ๑๘ ธันวาคม พ.ศ. ๒๕๔๙
เมตตา
บันเทิงสุข
อธิบดีกรมธุรกิจพลังงาน

[เอกสารแนบท้าย]

๑. แบบ ธพ.ธ ๓๐๔
แบบคำขอความเห็นชอบสถานที่ที่ใช้เก็บสำรองน้ำมันเชื้อเพลิง

(ดูข้อมูลจากภาพกฎหมาย)

วัชศักดิ์/ผู้จัดทำ
๑๘
มกราคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๕ ง/หน้า ๑๓/๑๕ มกราคม ๒๕๕๐